Degustuojant alyvuogių aliejų reikia laikytis kelių taisyklių:
degustuojama „aklai“: aliejus išpilstomas į mėlynos spalvos stiklinaites, kad alyvuogių aliejaus spalva neturėtų įtakos galutiniam vertinimui. Iš tiesų, alyvuogių aliejaus spalva neturi jokios įtakos vertinant aliejaus skonį.
Degustacinės stiklinaitės iš anksto šiek tiek pašildomos, kad paskui burnoje geriau atsiskleistų aliejaus aromatai.
Paprastai degustuojant nereikėtų ragauti daugiau nei 5 skirtingų aliejų.
Po kiekvieno ragavimo yra būtina pakramsnoti žalio obuolio, kad „išsivalytų“ burna ir būtų pasiruošusi ragauti kitą aliejų be jokių pirmiau ragauto aliejaus priemaišų.
Kiekviena degustacija prasideda nuo uoslės pojūčių. Mūsų smegenis pasiekusios kvapo natos leis spėlioti, kokius skonius tikimės pajusti burnoje.
Ragaudami aliejų jį gerai „pavoliokite“ burnoje, kaip ir vyną, taip geriau atsiskleidžia aromatai, o šiek tiek įleisdami oro į burną, stimuliuosite skonio receptorius.
Dažniausiai degustuojamas aliejus nenuryjamas, kad netrukdytų vertinti vėliau degustuojamus aliejus.